**Врњачка Бања добила средства за организацију два кампа за младе из дијаспоре и региона**

Општини Врњачка Бања одобрена су средства за реализацију два пројекта у оквиру „Програма финансијске подршке организацији кампова за младе из дијаспоре и региона у 2025. години“, који спроводи Кабинет министра без портфеља задуженог за дијаспору.

На свечаној додели уговора, одржаној 18. јула у Београду, министар без портфеља Ђорђе Милићевић уручио је укупно 26 уговора представницима локалних самоуправа широм Србије, а Врњачка Бања се издвојила као једна од ретких општина којој су одобрена два пројекта.

Према објављеној ранг-листи, Врњачка Бања ће у наредном периоду реализовати:

* културно-образовни камп за младе из дијаспоре и региона
* спортско-образовни камп за младе из дијаспоре и региона

Ови кампови ће младима из дијаспоре и региона пружити прилику да кроз културне, уметничке, образовне и спортске активности боље упознају своју отаџбину, српску традицију и вршњаке из Србије, као и да ојачају своје национално и културно јединство.

Министар Милићевић истакао је да ови кампови нису туристички аранжмани, већ „живи мостови између онога што је било, што јесмо, и онога што желимо да будемо“. Он је подсетио да је ово најмасовнији организовани програм повезивања српске омладине са Србијом и поручио да је улога локалних самоуправа у овом процесу од кључног значаја.

„Потписивањем ових уговора настављамо реализацију програма који није само формалност, већ инвестиција у српско јединство, у породицу, у децу и у будућност. Локалне самоуправе нису само партнери, већ прави домаћини који дочекују, отварају врата и срца,“ поручио је министар.

Oва подршка Владе Републике Србије представља значајан подстицај за даљи развој Врњачке Бање као центра окупљања и чувања националног индетитета.